Document ID: 32010D0425

SKLEP KOMISIJE
z dne 28. julija 2010
o spremembi Odločbe 2009/767/ES v zvezi z vzpostavitvijo, vzdrževanjem in objavo zanesljivih seznamov overiteljev, ki jih nadzorujejo/akreditirajo države članice
(notificirano pod dokumentarno številko C(2010) 5063)
(Besedilo velja za EGP)
(2010/425/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2006/123/ES Evropskega parlamenta in Sveta z dne 12. decembra 2006 o storitvah na notranjem trgu (1) in zlasti člena 8(3) Direktive,
ob upoštevanju naslednjega:
(1)
Čezmejna uporaba naprednih elektronskih podpisov, ki temeljijo na kvalificiranem potrdilu in so izdelani z ali brez naprave za varno tvorjenje podpisa, je bila poenostavljena z Odločbo Komisije 2009/767/ES z dne 16. oktobra 2009 o vzpostavitvi ukrepov za pospeševanje uporabe postopkov po elektronski poti s pomočjo „enotnih kontaktnih točk“ po Direktivi 2006/123/ES Evropskega parlamenta in Sveta o storitvah na notranjem trgu (2), na podlagi katere morajo države članice zagotoviti informacije, potrebne za preverjanje teh elektronskih podpisov. Zlasti morajo države članice na svojih t.i. zanesljivih seznamih zagotoviti informacije o overiteljih, ki v skladu z Direktivo Evropskega parlamenta in Sveta 1999/93/ES z dne 13. decembra 1999 o okviru Skupnosti za elektronski podpis (3) javnosti izdajajo kvalificirana potrdila in ki jih nadzorujejo/akreditirajo države članice, ter o storitvah, ki jih nudijo.
(2)
Z Evropskim inštitutom za telekomunikacijske standarde (ETSI) je bilo organiziranih več praktičnih preizkusov z namenom, da bi države članice lahko preverile skladnost svojih zanesljivih seznamov s specifikacijami iz Priloge k Odločbi 2009/767/ES. Ti preizkusi so pokazali, da so pri tehničnih specifikacijah iz Priloge k Odločbi 2009/767/ES potrebne nekatere tehnične spremembe, ki bi zagotovile dobro delovanje in interoperabilnost zanesljivih seznamov.
(3)
Preizkusi so potrdili tudi, da morajo države članice zagotoviti javen dostop do svojih zanesljivih seznamov ne samo v berljivi obliki, kot to zahteva Odločba 2009/767/ES, temveč tudi v obliki, primerni za strojno obdelavo. Kadar imajo države članice veliko število overiteljev, je lahko ročna uporaba berljive oblike zanesljivih seznamov precej zapletena in zamudna. Objava zanesljivih seznamov v obliki, primerni za strojno obdelavo, bo olajšala njihovo uporabo, saj bodo tako obdelani samodejno, s čimer se bo povečala njihova uporaba v javnih elektronskih storitvah.
(4)
Da bi se olajšal dostop do nacionalnih zanesljivih seznamov, morajo države članice Komisiji predložiti informacije o lokaciji in zaščiti svojih zanesljivih seznamov. Komisija bi nato morala na varen način drugim državam članicam zagotoviti dostop do teh informacij.
(5)
Rezultate teh praktičnih preizkusov na zanesljivih seznamih držav članic bi bilo treba upoštevati, da bi se omogočila samodejna uporaba teh seznamov in olajšal dostop do njih.
(6)
Odločbo 2009/767/ES je zato treba ustrezno spremeniti.
(7)
Da bi države članice lahko ustrezno tehnično spremenile svoje trenutne zanesljive sezname, bi se ta sklep moral začeti uporabljati 1. decembra 2010.
(8)
Ukrepi iz tega sklepa so v skladu z mnenjem Odbora za direktivo o storitvah -
SPREJELA NASLEDNJI SKLEP:
Člen 1
Spremembe Odločbe 2009/767/ES
Odločba 2009/767/ES se spremeni:
1.
Člen 2 se spremeni:
(a)
Odstavek 2 se nadomesti z naslednjim:
„2. Države članice v skladu s specifikacijami, določenimi v Prilogi, vzpostavijo in objavijo zanesljiv seznam v berljivi obliki in obliki, primerni za strojno obdelavo.“
(b)
Doda se naslednji odstavek 2a:
„2a. Države članice svoje zanesljive sezname v obliki, primerni za strojno obdelavo, elektronsko podpišejo in prek varnega kanala objavijo vsaj zanesljive sezname v berljivi obliki, da se tako zagotovita avtentičnost in celovitost seznamov.“
(c)
Odstavek 3 se nadomesti z naslednjim:
„3. Države članice Komisiji sporočijo naslednje informacije:
(a)
organe, odgovorne za vzpostavitev, vzdrževanje in objavo zanesljivega seznama v berljivi obliki in obliki, primerni za strojno obdelavo;
(b)
lokacije, kjer je zanesljivi seznam objavljen v berljivi obliki in v obliki, primerni za strojno obdelavo;
(c)
potrdilo javnega ključa, ki se je uporabilo za izvedbo varnega kanala, prek katerega je objavljen zanesljivi seznam v berljivi obliki, oz. v primeru, da je berljiva oblika elektronsko podpisana, potrdilo javnega ključa, ki se je uporabilo za podpis;
(d)
potrdilo javnega ključa, ki se je uporabilo za elektronski podpis na zanesljivem seznamu v obliki, primerni za strojno obdelavo;
(e)
vse spremembe informacij iz točk (a) do (d).“
(d)
Doda se naslednji odstavek 4:
„4. Komisija prek varnega kanala do overjenega spletnega strežnika vsem državam članicam zagotovi dostop do informacij iz odstavka 3, ki so jih predložile države članice, tako v berljivi obliki kot tudi obliki, primerni za strojno obdelavo.“
2.
Priloga se spremeni, kakor je določeno v Prilogi k temu sklepu.
Člen 2
Začetek veljavnosti
Ta sklep začne veljati 1. decembra 2010.
Člen 3
Naslovniki
Ta sklep je naslovljen na države članice.
V Bruslju, 28. julija 2010

Labels: 10
12
3